Sáləmen. Azaf. Zambá bəzambá bə́ zāmbá, Ǹtondôbə a kɔbɔ: a bánda sí a tádigi á mə̄tíé mə́ ńló dzóbo a kələ kwí á mə̄yímbí móé. 2A tádigi á Síon, ǹtud ábəŋ, Zambá a fyɛ. 3Zambá wáán á zāāg, a bə́ fə ku évōl !M̀buŋ ndóan wâwulu nyé ósū. 4A bándī é yób yā yób étē ai sí á étsīgi ǹtól áyɔŋ díé. Tógán bəbaalǎ mətǐŋ máma ébá bə́ ngátindi elad amvóé ai ma ai mətúnuŋa. 6Yób lálɛ̂ sósōō wōē: ǹtsígi ǹtól, a nə́ Zāmbá ! 7Ǎyɔŋ dáma, vógóló, mayi kɔbɔ: ǎ Ísraɛ̂l, mayi wa bɔɔlɔ é mam málúm wa bibúg: « Mǎ mə̄ nə́ Zāmbá, Zambá woe !» 8Sə̌ kig ású mə́túnuŋa móe ńgɔ masɔ́man wa, mim̀kpə́l biyə́m míe mí dzōgó mā ósū kɔ́m ésə. 9Mǎyǐ kig nɔŋ ńnōm nyag á ndá dzoe ngə́ bīkə́lá á məbəmbá móe; 10amú tsíd ésə̄ yā məfan yáwōge ai ma, batsídi ezɔ̌b ezɔ̌b á miǹkǒl myáma. 11Mayəm anɔ̌n ásə̄ yā yōb, é dzóm ésə yáwulu á mə̄fúb yáwōge ai ma. 12Ngə́ mawóg zie, mǎyǐ kig wa sɔ́ kad amú sí yáwōge ai ma ai e byə́m bísə̄ bí nə́ étē. 13Yə mayi dí miǹson bə́yóm bə́ nyag ? Yə mayi nyú məkǐ bíkə́lá ? 14Váá Zāmbá ólugú anə́ mə̄túnuŋa Kpáágán mətǐŋ móe ású Zāmbá yǎ mīńkúd á yōb. 15Lóégē hḿ mā ámōs ó bələ́ ámalá, mayi wa kode, ǒ ngávə́ ma olugú. 16Zambá a kad ǹku ǹnyə́bə́ naa:"Ású dzé wāláŋadan[1] məmvéndé máma ai átūd élad amvóé dzáma ânyu 17wa yǎ wāfəm tə́tə̄lə́ ayə́gə́lə́ o vúndigǐ fə bibúg byáma á fyɛ́ ? 18Ngə́ ō yénə́ ńwūwúb, o ladá ai wá mgba, biyɔŋ bíē bí nə hə bǒd bisog. 19Wadzoge anyu dóe nə́ lə́ kɔ́bɔ abé, oyə́m wóe wálām mədugán. 20Ǹnyie anə́ wātɔbɔ á sí, ǒ ngásɔg mǎnyɔ̄ŋ, ǒ ngasámā mɔ́n nyoá. 21Éyə o bɔɔ nálā, eyɔ̌ŋ tē mə́ ku evól, ngǎ ? Yə watsog nâ maa mə nə anə́ wā ? 22Mǐ tóan kála, mína bəvóan bə́ Zāmbá, mə zǎ līŋán, təge ai mod yā a nə́ mína nyii.